CELEX: 62014CN0077
Language: et
Date: 2014-02-12 00:00:00
Title: Kohtuasi C-77/14: 12. veebruaril 2014 esitatud hagi – Euroopa Komisjon versus Kreeka Vabariik

7.4.2014   
            
            
               ET
            
            
               Euroopa Liidu Teataja
            
            
               C 102/25
            
         12. veebruaril 2014 esitatud hagi – Euroopa Komisjon versus Kreeka Vabariik
   (Kohtuasi C-77/14)
   2014/C 102/35
   Kohtumenetluse keel: kreeka
   
      Pooled
   
   
      Hageja: Euroopa Komisjon (esindajad: B. Stromsky ja A. Marcoulli)
   
      Kostja: Kreeka Vabariik
   
      Hageja nõuded
   
   
               —
            
            
               tuvastada, et kuna Kreeka Vabariik ei ole määratud tähtaja jooksul võtnud kõiki vajalikke meetmeid, et nõuda tagasi abi, mis on tunnistatud ebaseaduslikuks ja ühisturuga kokkusobimatuks komisjoni 13. juuli 2011. aasta otsuse K(2011) 4916 (lõplik) riigiabi nr SA.26117 – C 2/10 (ex NN 62/09) kohta, mida Kreeka andis ettevõtjale Aluminium of Greece SA (1), artikliga 1, või vähemalt ei ole andnud komisjonile piisavat teavet meetmete kohta, mida on võetud artikli 4 alusel, siis on Kreeka Vabariik rikkunud selle otsuse artiklitest 2, 3 ja 4 ning Euroopa Liidu toimimise lepingust tulenevaid kohustusi;
            
         
               —
            
            
               mõista kohtukulud välja Kreeka Vabariigilt.
            
         
      Väited ja peamised argumendid
   
   Komisjoni hagi käsitleb seda, et Kreeka Vabariik on jätnud täitmata komisjoni otsuse äriühingule Aluminium SA antud ebaseadusliku riigiabi kohta, mille Public Power Corporation (PPC) peab tagasi nõudma.
   Komisjon märgib, et Kreeka oli kohustatud tagama otsuse täitmise nelja kuu jooksul selle teatavakstegemise kuupäevast. Otsus tehti teatavaks 14. juulil 2011 ja selle täitmise tähtaega ei ole komisjon kordagi pikendanud. Seega möödus vastavusse viimise tähtaeg ametlikult 14. novembril 2011.
   Komisjon tuletab meelde, et Euroopa Kohtu väljakujunenud praktika kohaselt on ainsaks põhjenduseks, millele tuginedes liikmesriik saab vaidlustada komisjoni poolt ELTL artikli 108 lõike 2 alusel esitatud liikmesriigi kohustuste rikkumise hagi, see, et otsust on täiesti võimatu nõuetekohaselt täita.
   Ent käesolevas asjas ei ole Kreeka ametiasutused kunagi esitanud argumenti, et otsust on täiesti võimatu täita. Vastupidi, nad on algusest peale avaldanud soovi täita otsus niipea kui võimalik. Komisjon rõhutab samas, et käesolevas asjas hagi esitamise kuupäevaks ei olnud nad võtnud veel ühtki meedet, millega otsust kasvõi ainult osaliselt täita.
   Ühtlasi märgib komisjon, et Monomeles Protodikeio Athinoni (Ateena esimese astme kohtu kohtunik) otsusega peatati täitmisteade, mille kohaselt Aluminium SA on kohustatud abisumma PPC-le välja maksma; nimetatud kohtunik eiras täitmisteate peatamisega tingimusi, mis Euroopa Kohtu väljakujunenud praktika kohaselt kehtivad sellise siseriikliku õigusakti täitmise peatamisel, millega rakendatakse liidu õigust. (2)
   
   Komisjoni leiab, et Kreeka ei ole võtnud otsuse täitmiseks vajalikke meetmeid ei vastavalt lahendusele, mida tema teenistused ja pädevad Kreeka ametiasutused arutasid, ega ühelgi muul sobival viisil.
   
      (1)  ELT L 166, 27.6.2012, lk 83–89.
   
      (2)  21. veebruari 1991. aasta otsus liidetud kohtuasjades C-143/88 ja C-92/89: Zuckerfabrik Süderdithmarschen A.G. jt ning 9. novembri 1995. aasta otsus kohtuasjas C-465/93: Atlanta Fruchthandelsgesellschaft mbH jt.